Na podlagi 73.č člena Zakona o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; v nadaljnjem besedilu: ZVis), 24. člena Pravilnika o subvencioniranju bivanja študentov (Uradni list RS, št. 22/01, 35/06, 75/08, 97/10, 46/12, 55/13, 38/16, 13/17, 13/18, 58/20, 56/22 in 74/22) in Javnega razpisa za sprejem in podaljšanje bivanja študentov višješolskega in visokošolskega študija v študentskih domovih in pri zasebnikih za študijsko leto 2023/2024, objavljenega na spletnih straneh pisarn za študentske domove dne 1. 6. 2023 in njegovih sprememb dne 11. 7. 2023 in dne 10. 8. 2023, študentski domovi iz visokošolskih središč v Ljubljani, Mariboru in Kopru s soglasjem ministrstva, pristojnega za visoko šolstvo, z dne 18. 10. 2023 objavljajo

**Spremembo Javnega razpisa**

**za sprejem in podaljšanje bivanja študentov višješolskega in visokošolskega študija v študentskih domovih in pri zasebnikih za študijsko leto 2023/2024**

**I.**

V Javnem razpisu za sprejem in podaljšanje bivanja študentov višješolskega in visokošolskega študija v študentskih domovih in pri zasebnikih za študijsko leto 2023/2024, ki je bil objavljen na spletnih straneh pisarn za študentske domove dne 1. 6. 2023, s spremembami z dne 11. 7. 2023 in dne 10. 8. 2023, se v *4****.*** točki *POGOJI, KI JIH MORAJO IZPOLNJEVATI ŠTUDENTI ZA SUBVENCIONIRANJE BIVANJA* besedilo prve alineje spremeni tako, da se glasi:

»so državljani Republike Slovenije ali državljani držav članice Evropske unije oziroma tuji državljani, ki imajo stalno prebivališče v Republiki Sloveniji in so sami ali vsaj eden od njihovih staršev ali skrbnikov rezidenti Republike Slovenije za davčne namene,«.

**II.**

V *13.* točki *DOKUMENTACIJA, KI JO MORA VLAGATELJ PREDLOŽITI, S KATERO DOKAZUJE IZPOLNJEVANJE POGOJEV* se v oddelku *Dokazila za preverjanje splošnih pogojev in izpolnjevanja meril za subvencionirano bivanje* v pododdelku *Obvezna dokazila, ki jih mora študent priložiti prošnji:* v prvem odstavku za prvo alinejo doda nova druga alineja, ki se glasi:

»- dokazilo Finančne uprave Republike Slovenije, da je študent ali vsaj eden od njegovih staršev ali skrbnikov rezident Republike Slovenije za davčne namene (velja za študente, ki niso državljani Republike Slovenije),«.

Dosedanje druga do osma alineja postanejo tretja do deveta alineja.

V drugem odstavku se beseda »četrte« nadomesti z besedo »pete«.

V oddelku *Pisarna za študentske domove bo za postopek sama pridobila:* se v pododdelkih *Za sprejem:* in *Za podaljšanje bivanja:* spremenita prvi alineji, tako da se glasita:

»- podatek iz Centralnega registra prebivalstva o državljanstvu študenta in naslovu njegovega stalnega prebivališča,«.

**III.**

V vsem ostalem ostane javni razpis nespremenjen.